钦定古今图书集成/理学汇编/文学典/第058卷 > 徐凝
## 钦定古今图书集成/理学汇编/文学典/第058卷 > 徐凝

按：《全唐诗话》：范摅言，乐天为杭州刺史，令访牡丹，独
开元寺僧惠澄近于京师得之，植于庭。时春景方深，
惠澄设油幕覆其上。会凝自富春来，未识白先，题诗
曰：“此花南地知难种，惭愧僧闲用意栽。海燕解怜频
睥睨，胡蜂未识更徘徊。虚生芍药徒劳妒，羞杀玫瑰
不敢开。惟有数苞红萼在，含芳直待舍人来。”白寻到
寺看花，乃命徐同醉而归。时张祜傍舟而至，二生各
希首荐。白曰：“二君论文，若廉蔺之斗鼠穴，胜负在于
一战也。”遂试《长剑倚天外赋》《馀霞散成绮诗》，试讫解
送，凝为元祜次耳。祜曰：“祜诗有‘地势遥尊岳，河流侧
让关’。又《题金山寺》诗曰：‘树影中流见，钟声两岸闻’。虽
綦母潜云‘塔影挂青汉，钟声和白云’。此句未为佳也。”
凝曰：“美则美矣，争如老夫‘今古长如白练飞，一条界
破青山色’。”凝遂擅场。祜叹曰：“荣辱纠纷，亦何常也！”遂
行歌而迈，凝亦鼓枻而归。自是二生不随乡赋矣。白
又以祜《宫词》四句皆数对，未足奇也。后杜牧守秋浦
与祜为诗酒友，酷吟祜《宫词》，以白有非祜之论，常不
平之，乃为诗以高之“曰：‘睫在眼前人不见，道于身外更何求？谁人得似张公子，千首诗轻万户侯’。”又曰：“如
何故国三千里，虚唱歌词满六宫！”杜盛言其美者，欲
以苟异于白而曲成于张也。故牧又著论，言：“近有元、
白者，喜为淫言媟语，敱扇浮嚣。吾恨方在下位，未能
以法治之，斯亦敷佐于祜耳。”潘若冲《郡阁雅谈》云：“凝
官至侍郎，多吟绝句，曾吟《庐山瀑布》，脍炙人口。又题
处州缙云山黄帝上升之所鼎湖，盖黄帝铸鼎处也，
有池在山顶。诗云：‘黄帝旌旗去不回，空馀片石碧崔
嵬，有时风卷鼎湖浪，散作晴天雨点来’。自后无敢题
者。凝《送马向游蜀》云：‘游子去咸京，巴山万里程。白云
连鸟道，青壁递猿声。雨露经泥坂，烟花带锦城。工文
人共许，应记《蜀中行》’。”